আমি আর রফিক ভাবছিলাম ঘিঞ্জি ও ঘিনঘিনে, গরম ও জ্যামের এই শহরের বাইরে কোথায়ও যদি একদিনের জন্য তাদেরকে নিয়ে যাওয়া যেতো তাহলে বাংলাদেশ সম্পর্কে তার ধারণাটা শুধুই ঢাকা-নির্ভর থাকবে না। তাছাড়া বাংলাদেশের আসল সৌন্দর্যই তো ঢাকার বাইরে। সেটা যদি তাদেরকে না দেখাতে পারলাম তাহলে এতদূর থেকে এত কষ্ট করে আসার মানেটা কী। আমাদের গ্রন্থকুবের আশরাফুল আলম বাবুল ভাইও এই সময়টায় প্রায় নিত্যসঙ্গী বলা যায়। অফিসের কাজ শেষে তিনি এসে আমাদের সাথে যোগ দিচ্ছেন প্রায় নিয়মিতই। বাবুলভাই আমাদের এই শলাপরামর্শ শুনে নিজেই প্রস্তাব দিয়ে বসলেন তাদেরকে একদিনের জন্য সিলেটে নিয়ে গেলে কেমন হয়। তাই তো, বাবুল ভাই থাকতে আমরা কেন সিলেটের কথা ভাবছি না? আমাদের দুজনের কাছেই বাবুল ভাইয়ের প্রস্তাবটাকে সর্বোত্তম মনে হলো। বাবুল ভাইয়ের ইমামতিতেই আমরা সেই ভাবে আয়োজন করে ফেললাম। নরম্যান এবং সুসি আমাদের প্রস্তাবে বেশ উৎফুল্ল হয়ে উঠলেন। পরের দিনই আমরা সকাল সকাল একটা মাইক্রোবাসে রওয়ানা হলাম সিলেটের উদ্দেশে।